# Ангел Балевски

### от Уикипедия, свободната енциклопедия

Ангел Балевски български учен
Роден: | 15 април 1910 Троян, България
Починал: | 15 септември 1997

Академик Ангел Тончев Ба̀левски е български учен, бивш ректор на ВМЕИ в София и дългогодишен председател на Българската академия на науките.

## [редактиране] Образование и професионален стаж

През 1929 завършва 3 образцова мъжка гимназия в София, а през 1934 - Немското висше техническо училище в Бърно.

Професионалната си дейност започва като неплатен стажант в Инженерната работилница в София. После минава през фабриките "Чиличена ръка", "Борис Ташков", "Електрометал", "Авгис".

## [редактиране] Преподавателска и научна дейност

През 1945 става извънреден професор в Държавната политехника, където създава и ръководи Катедра “Механична технология и фабрична организация”.

През 1947 е избран за редовен професор, през 1955 – за член-кореспондент, а през 1967 – за действителен член (академик) на БАН.

Основоположник на българската научна школа по металознание и технология на металите. Прави сполучливи опити за конструиране на машина за горещо пресоване на цветни метали. Разработва оригинален метод за добиване на чугун от български суровини във въртяща се барабанна пещ.

Разработва заедно с чл.-кор. проф. Иван Димов метод за леене с противоналягане, който представлява новост в световната леярска техника и е защитен с над 100 патентни документа за изобретения у нас и в чужбина. В негово авторство и съавторство са издадени 7 монографии и учебници за ВУЗ.

Избиран за почетен и чуждестранен член на академиите и научните дружества в редица страни и на международни организации като:

- съпредседател на Международната академия на науките в Мюнхен (1988);
- член на Съвета, Пъгуошки конференции за наука и световни проблеми (1971).

Носител на най-високи български и чуждестранни награди за приноси към науката и изобретателството, включително:

- Димитровска награда (1951, 1968);
- орден “Академични палми”, Франция;
- златен медал „Дизел“, Германия;
- медал “Ломоносов” на Руската академия на науките;
- звание "Народен деятел на науката";
- звание “Доктор хонорис кауза на Техническия университет – София” (1995).

През 1985 г. Ангел Балевски е удостоен с най-авторитетната европейска награда за перспективен научно-технически принос, присъдена от фондацията "Крьобер", Хамбург, ФРГ. Със специалния диплом получава награда от 800 000 западногермански марки. Цялата сума академик Балевски дарява на държавата за развитие на металургията.

## [редактиране] Управленска дейност

Заема редица високи административни постове:

- 1947 - 1952: заместник-ректор на Държавната политехника;
- 1960 - 1961: заместник-председател на Държавния комитет за наука и технически прогрес;
- 1966 - 1968: ректор на ВМЕИ, София;
- 1967: основател и директор на Института по металознание и технология на металите на БАН;
- 1968 - 1988: председател на БАН;
- 1988: почетен председател на БАН;
- 1971 - 1989: член на Държавния съвет на НРБ.

## [редактиране] Други

Автор на книги с разсъждения, анекдоти и афоризми: “Наука, човек, общество”, “Тревоги”, “Българиада” и “Настроения”.

Постоянен участник в ловната дружинка на Тодор Живков.

Взето от „http://bg.wikipedia.org../../../%D0%B0/%D0%BD/%D0%B3/%D0%90%D0%BD%D0%B3%D0%B5%D0%BB_%D0%91%D0%B0%D0%BB%D0%B5%D0%B2%D1%81%D0%BA%D0%B8_e428.html“.

Категории: Академици на БАН | Технически университет София | Български изобретатели

##### Views

- Статия
- Беседа
- Текуща версия

##### Търсене

##### На други езици

- English